ما ضيع الشبان غير ام بي سي تو
ولا ضيّع الشيبان غير الدراما
ولا ضيع اكثر ربعنا الا نيوز نو
واكبر قناتين النفاق التواما
يالربع هو مابه قبس من طرف ضو
يضوي لنا درب لباب السلاما
الليل مظلم عقب ما غيم الجو
والبرد صرده في صليب العظاما
راح الشيوخ اللي ذرانا من السو
واليوم صرنا عقب راحو يتاما
ف عام وشهور الثلاثه تقافو
يالله عساهم في حميد المقاما
واليوم ياهل الرايه الراي وشهو
حنّا تمزعنا الفتن والحراما
ولاعاد بقوانا على قوها .. قو
ومن العدا ماقد خطانا سهاما
اخواننا فالشام والحال هو هو
وهذي ثلاثن عام من عقب عاما
وحبل الفتن يلوي واهلنا تلوو
في حبل لصدوف الليالي خطاما
ودارن بشر النبع اهلها تروو
جمالنا فيها يجيها الهياما
لو يسكت المقهور ما تنفعه لو
وآماله بصخر المعاصي حطاما
النو عيا ينجلي وش ورا النو
والغيم فوق الناس مثل الخياما
صلو على الغايب ليا فاز صلو
وشدو العضود اللي بخملها تواما
ومن رجس شيطان الطبيعه توضو
وبصلاتنا لا تخالفون الاماما
وصلو على خير الرسل واستتممو
ورصو صفوفا للشدايد حزاما
- كُل المحتوي و التعليقات المنشورة تعبر عن رأي كتّابها ولا تعبر بالضرورة عن رأي موقع الشعر.
- بعض صور الشعراء و الشاعرات غير صحيحة، نرجو تبليغنا إن واجهت هذى المشكلة
- إدارة موقع الشعر لا تتابع التعليقات المنشورة او تقوم بالرد عليها إلى نادراً.
- لتواصل مع ادارة موقع الشعر إضغط هنا.